
ΔΕΛΤΙΟ ΤΥΠΟΥ - ΑΝΑΚΟΙΝΩΣΗ

Τελετή Υποδοχής Πρωτοετών Φοιτητών
του Τμήματος Διαχείρισης Λιμένων και Ναυτιλίας ΕΚΠΑ
για το Ακαδημαϊκό Έτος 2024-25


Την Τρίτη, 15 Οκτωβρίου 2024, πραγματοποιήθηκε, με ιδιαίτερη επιτυχία και μεγάλη συμμετοχή, η τελετή υποδοχής των πρωτοετών φοιτητών του Τμήματος Διαχείρισης Λιμένων και Ναυτιλίας, του Εθνικού και Καποδιστριακού Πανεπιστημίου Αθηνών, στο κεντρικό Αμφιθέατρο του Συγκροτήματος Ευρίπου, ΕΚΠΑ. 

Η εκδήλωση σηματοδότησε την έναρξη του ακαδημαϊκού έτους 2024-25 και αποτέλεσε μία δυναμική ευκαιρία για τους/ις νέους/ες φοιτητές/ριες να γνωρίσουν από κοντά το Τμήμα και το Πανεπιστήμιο. Το διδακτικό προσωπικό του Τμήματος ανέλυσε το Πρόγραμμα Σπουδών, καθώς και τις ευρύτερες δυνατότητες και ευκαιρίες, όπως τα ερευνητικά εργαστήρια, η πρακτική άσκηση, το πρόγραμμα Erasmus+ Civis και ένα πλέγμα σημαντικών και χρήσιμων υπηρεσιών που παρέχει το ΕΚΠΑ.

Κατά την έναρξη της εκδήλωσης, τόσο ο Πρόεδρος του Τμήματος Διαχείρισης Λιμένων και Ναυτιλία, Καθηγητής κ. Θεόδωρος Συριόπουλος, όσο και το σύνολο του διδακτικού προσωπικού, απηύθυναν χαιρετισμούς και ενημέρωση για την διεπιστημονική δομή, τους στόχους και τα γνωστικά αντικείμενα του προγράμματος σπουδών. Αναδείχθηκε, επίσης η σημασία της σύγχρονης ακαδημαϊκής εκπαίδευσης συνδυασμένης με εφαρμοσμένες ερευνητικές δράσεις και τεκμηριώθηκε η σημασία της εστίασης των σπουδών στο δυναμικό πεδίο της διοίκησης επιχειρήσεων στη ναυτιλία και τους λιμένες. 

Στην εκδήλωση υποδοχής των νέων φοιτητών/ριων του Τμήματος ΔΙΛΙΝ, κεντρική ομιλήτρια ήταν η κα Δανάη Μπεζαντάκου, Διευθύνουσα Σύμβουλος της Navigator Shipping Consultants Ltd. Η κα Μπεζαντάκου ανέπτυξε διεξοδικά τις πολύτιμες εμπειρίες και γνώσεις της από τη μακρόχρονη επιχειρηματική της δραστηριότητα στην απαιτητική ναυτιλιακή αγορά, προσέφερε δυναμικές ιδέες και προτάσεις για επαγγελματικές ευκαιρίες των αποφοίτων και απάντησε σε πλήθος ερωτήσεων του ακροατηρίου, μέσα από μία δυναμική και γόνιμη συζήτηση με τους/τις φοιτητές/ριες του Τμήματος.
  
Είναι αξιοσημείωτο ότι η κα Μπεζαντάκου θεωρείται από τις πλέον καταξιωμένες επιχειρηματίες στον χώρο της διεθνούς ναυτιλίας, ενώ έχει διακριθεί ως η μοναδική Ελληνίδα μεταξύ των 80 κορυφαίων αποφοίτων του International Visitor Leadership Program (IVLP), του Υπουργείου Εξωτερικών των ΗΠΑ.
Η κα Μπεζαντάκου είναι ιδρύτρια της πλατφόρμας ανοικτού διαλόγου Yes Forum που στοχεύει στη διασύνδεση των νέων με την ναυτιλιακές εταιρίες, καθώς και του ελληνικού δικτύου καθοδήγησης γυναικών νέων επιχειρηματιών IforU. Η συμβολή της στην ενδυνάμωση των γυναικών και των νέων στον τομέα της ναυτιλίας είναι καθοριστική.

Το Τμήμα Διαχείρισης Λιμένων και Ναυτιλίας, της Σχολής Οικονομικών και Πολιτικών Επιστημών του ΕΚΠΑ, παρέχει προπτυχιακά, μεταπτυχιακά, διδακτορικά και μεταδιδακτορικά προγράμματα σπουδών, με εστίαση στη ναυτιλία, τους λιμένες και την εφοδιαστική αλυσίδα που αποτελούν κεντρικούς πυλώνες των συστημάτων θαλασσίων μεταφορών. Στην ευρεία διεπιστημονικότητα των γνωστικών αντικειμένων περιλαμβάνονται, μεταξύ άλλων, η οργάνωση και διοίκηση ναυτιλιακών, λιμενικών και εφοδιαστικών επιχειρήσεων, χρηματοοικονομική διοίκηση, λογιστική και επιχειρηματικότητα, γαλάζια οικονομία, πράσινο περιβάλλον, κλιματική αλλαγή και βιωσιμότητα, ποσοτικές μέθοδοι, τεχνολογικές καινοτομίες και πληροφορικές εφαρμογές, αρχές δικαίου, ιστορία διεθνών σχέσεων και γεωπολιτική (www.pms.uoa.gr, email: secr@pms.uoa.gr, τηλ: 22280-21860).

Το Τμήμα Διαχείρισης Λιμένων και Ναυτιλίας διοργανώνει, επίσης, το Εντατικό Μεταπτυχιακό Πρόγραμμα Σπουδών ‘Διοίκηση σε Ναυτιλία και Λιμένες’, σε συνεργασία με το Τμήμα Διοίκησης Επιχειρήσεων και Οργανισμών του ΕΚΠΑ. Το ΠΜΣ παρέχει σύγχρονες ακαδημαϊκές γνώσεις, με ευέλικτη μεταπτυχιακή εξειδίκευση, υψηλή κατάρτιση και σύνθετες επαγγελματικές δεξιότητες, για τη δυναμική ανέλιξη των αποφοίτων στην αγορά εργασίας του ευρύτερου διεθνούς ναυτιλιακού ‘cluster’, συμβάλλοντας έτσι στην κάλυψη των διαρκώς αυξανόμενων αναγκών για στελέχη με ισχυρό διεπιστημονικό υπόβαθρο σε στρατηγικά κρίσιμους τομείς της οικονομίας (https://spm.pms.uoa.gr, email: spm@pms.uoa.gr, τηλ: 22280-21861).

